**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Umjetnost i kultura *online*“ – 2. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Zanima me kakvi će biti prihvatljivi dokazi postignuća mjerljivog ishoda za online radionice koje se odvijaju preko platforme za e-učenje gdje se sadržaji usvajaju asinkrono tj. sudionici se logiraju (moguće je dokazati njihov identitet), ali ne „uživo“ već u različita vremena tokom duljeg vremenskog perioda. U tom slučaju nije moguće snimiti video održanih participativnih aktivnosti. Koji će dokaz u tom slučaju biti prihvatljiv? Hoće li biti dovoljno priložiti popis logiranih sudionika s vidljivim identitetom ili nešto drugo? | Obavezni dokazi postignuća mjerljivog ishoda „Provedene participativne kulturne i/ili umjetničke aktivnosti“ navedeni su u točki 3.3. Uputa za prijavitelje. Budući da aktivnosti moraju doprinositi ciljevima poziva – dakle, razvoj socijalnih i kreativnih vještina i znanja mora doprinositi socijalnom uključivanju sudionika – treba ih provoditi u realnom vremenu (sinkrono). Aktivnosti usmjerene prvenstveno na stjecanje vještina i znanja, a bez komponente socijalnog uključivanja, nisu prihvatljive. Popis logiranih sudionika (tj. izvezeni dokument iz online aplikacije pomoću koje se provodi odabrana participativna kulturna i/ili umjetnička aktivnost, a iz kojeg je vidljiv identitet sudionika) prihvatljiv je kao dokaz doprinosa mjerljivom ishodu „Broj pripadnika ciljanih skupina koji su završili program odabrane participativne kulturne i/ili umjetničke aktivnosti“. |
| 2 | Da li su asinkrone online aktivnosti prihvatljiva aktivnost? | Ne. Pri provedbi asinkronih *online* aktivnosti, pojedini sudionik (pripadnik ciljane skupine) ne komunicira u realnom vremenu s voditeljem aktivnosti i ostalim sudionicima te stoga one ne doprinose postizanju ciljeva poziva (molimo pogledati odgovor pod br. 2). Pored toga, za takve aktivnosti nije moguće osigurati sve dokaze postignuća mjerljivog ishoda „Provedene participativne kulturne i/ili umjetničke aktivnosti“ navedene u točki 3.3. Uputa za prijavitelje. |
| 3 | Kako odrediti broj dana za asinkrone aktivnosti (e-učenje) tj. one aktivnosti koje se ne održavaju „uživo“. Da li se u tom slučaju piše da je to onoliko dana koliko jednom sudioniku treba da odradi sadržaj? | Asinkrone *online* aktivnosti nisu prihvatljive u okviru ovog poziva. Molimo pogledati odgovore pod br. 2 i 3. |
| 4 | U Uputama o prihvatljivosti troškova plaće u okviru ESF-a navodi se kako se ona izračunava na temelju posljednjeg dokumentiranog godišnjeg iznosa za plaće. Kako izračunati plaću zaposlenice u organizaciji koja je od travnja do prosinca 2019. godine (9 mjeseci) radila puno radno vrijeme za jednu plaću, a od siječnja do danas radi 5 sati za drugu plaću? Možemo li satnicu izračunati na temelju aktualne plaće u proteklih 5 mjeseci (od siječnja do danas)? | Metoda obračuna plaća koju navodite (Standardne veličine za troškove osoblja) nije primjenjiva u okviru ovog poziva, budući da to nije isti oblik pojednostavljene mogućnosti financiranja koji je naveden kao obavezan u Uputama za prijavitelje (izračun ostalih prihvatljivih troškova korištenjem fiksne stope). Troškovi plaća u okviru ovog poziva obračunavaju se metodom stvarno nastalih troškova, te moraju biti realni i troškovno učinkoviti. Prilikom planiranja plaća zaposlenice trebate uzeti u obzir vrijeme koje će utrošiti za rad na projektu (100 % ili manje) i temeljiti plaću na radno-pravnom odnosu, poput Ugovora o radu između poslodavca i radnika, Dodatka Ugovoru i slično. |
| 5 | U Uputama za prijavitelje na otvoreni Poziv Umjetnost i kultura on-line, toč. 2.2., u dijelu 2.2.1. Prihvatljivi prijavitelji i partneri navodi se da su prihvatljivi partneri: OCD-ovi, JL(R)S te javne ustanove u kulturi. Ovakvim definiranjem nepotrebno se sužava mogućnost prijave na natječaj u svojstvu partnera ustanovama, koje djeluju na području kulture, a nisu javne. Naime, potencijalni partner ima Statut koji je usklađen s odredbama Zakona o upravljanju javnim ustanovama u kulturi (96/01, 98/19), koji se u konkretnom ima smatrati lex specialis Zakona o ustanovama, upravo iz razloga što je ta ustanova osnovana kao Ustanova za organizaciju kulturnih događanja. Osim toga iz Statuta potencijalnog partnera predviđeno je obavljane djelatnosti koje su ex lege (Zakonom o financiranju javnih potreba u kulturi, članak 9a) predviđene kao djelatnosti javnih potreba u kulturi za koje se sredstva osiguravaju iz proračuna županija, Grada, općina i gradova, odnosno one djelatnosti koje predstavničko tijelo županije, Grada Zagreba, općine i grada donese zajedno godišnjim proračunom kroz akt programa javnih potreba u kulturi. Potencijalni partner osnovan je od strane JLS i izvorni proračunski korisnik te cjelokupno financiranje ustanove za obavljanje navedenih djelatnosti dolazi iz proračuna JLS. Sukladno navedenom, iako se službeno ne zovu javna ustanova, oni de facto i de jure jesu javna ustanova u kulturi. Ovim putem Vas molimo da prilagodite uvjet prihvatljivosti, kako bi prihvatljivima bile i ustanove u kulturi, a ne isključivo javne ustanove u kulturi. | Primljeno na znanje. |
| 6 | Prema Uputama za prijavitelje stoji na str. 14.: „Prijavitelj je svaka pravna osoba javnog ili privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva kako su definirani u članku 1. Priloga Preporuci Europske komisije 2003/361/EZ, koja je izravno odgovorna za pokretanje, upravljanje, provedbu i ostvarenje rezultata projekta, odgovoran za pripremu projektnog prijedloga i njegovo podnošenje na Poziv na dostavu projektnih prijedloga, u cilju dobivanja sufinanciranja za provedbu projekta." S obzirom da s našim partnerima razvijamo jedan sličan program, a gotovo je izvjesno da će izostati proračunsko financiranje, zanima nas da li umjetničke organizacije podrazumijevaju i freelancere, obrte i trgovačka društva koje djeluju u području kulture i umjetnosti ili je to “prihvatljivošću" isključeno? | Ne. Nezavisni profesionalci (freelanceri), obrti i trgovačka društva, bez obzira na područje djelovanja, nisu prihvatljivi prijavitelji ni partneri u okviru ovog poziva. Da bi bila prihvatljiv prijavitelj ili partner, umjetnička organizacija mora biti upisana u Registar umjetničkih organizacija koji vodi Ministarstvo kulture (<https://www.min-kulture.hr/default.aspx?id=82&kazid=818> ) te zadovoljavati ostale uvjete navedene u točki 2.2 Uputa za prijavitelje. Definicija prijavitelja navedena u točki 1.3 Uputa za prijavitelje zajednička je za tijela u sustavima upravljanja i kontrole ESI fondova, no svako tijelo određuje uvjete prihvatljivosti prijavitelja i partnera za natječaje koje raspisuje. |
| 7 | Moje pitanje odnosi se na FORMAT NA KOJEMU SE DOSTAVLJA dodatna dokumentacija naglašava se da se inačice snimaju na CD ILI DVD. Moje pitanje glasi jeste li voljni promijeniti medij snimanja inačica obzirom da novija tehnika ne podržava CD niti DVD, podržava isključivo USB stick. Uvelike bi mi olakšalo da dokumentaciju snimim na USB nego da tražim tko ima stari laptop koji ima CD ili DVDV snimalicu. Nadam se da ćete shvatiti moje pitanje ujedno i prijedlog te ga prihvatiti i promijeniti u Uputama način snimanja i slanja popratnih dokumenata. | Dostavljanje dokumentacije u elektroničkom obliku isključivo na CD-R ili DVD-R propisano je kako bi se osigurala nemogućnost bilo kakve naknadne izmjene ili brisanja dostavljene dokumentacije u sklopu prijave projektnog prijedloga. Za sada nije predviđena izmjena natječajne dokumentacije vezano uz medij na kojem se dostavljaju projektni prijedlozi, ali prilikom raspisivanja budućih poziva razmotrit ćemo i druge mogućnosti dostave. |
| 8 | U Uputama na stranici br. 16 stoji da prijavitelji moraju nadležnim tijelima koji su raspisali natječaj dostaviti DOKAZ o ciljanim skupinama a DOKAZ je RODNI LIST za svakog sudionika mlađeg od 18 godina kao i suglasnost roditelja za sudjelovanje osobe mlađe od 18 godina. Osobno taj način dokazivanja provedbe programa smatram neprihvatljivim i mislim da se krši zakon o GDPR kao i prava djeteta na zaštitu. Kao što znate svi vrtići i škole pri upisima ne objavljuju liste s imenima i prezimenima djeteta zato što se to ne smije objavljivati, već su ti podaci o upisu pod šifrom. Kako je moguće da unatoč zakonu o GDPR tažite podatke o djetetu predočenjem RODNOG LISTA. | Podaci o sudionicima se prikupljaju temeljem metodologije koju je razvilo Upravljačko tijelo (Ministarstvo rada i mirovinskog sustava za OPULJP) u skladu sa zakonodavnim okvirom prikupljanja osobnih i osjetljivih podataka. Način obrade podataka u skladu je s odredbama Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), kao i odredbama Zakona o provedbi Opće uredbe o zaštiti podataka (NN 42/18). U okviru OPULJP-a, podaci se prikupljaju u svrhu izvještavanja Europske komisije o podacima definiranim Prilogom I. i Prilogom II. Uredbe (EU) br. 1304/2013. Europskog parlamenta i Vijeća, tijela u Sustavu upravljanja i kontrole korištenja sredstava ESF-a, Odbora za praćenje OPULJP-a, također u skladu sa zakonodavnim okvirom. |
| 9 | Imam pitanje vezano za točku 3.3. Prihvatljive aktivnosti. Smatra li se održavanje online tečaja, npr. tečaj slikanja za početnike, fotografiranja, šivanja/dizajna i slično prihvatljivim aktivnostima s obzirom da su usmjereni na razvoj vještina i znanja ciljane skupine? | Da bi aktivnost bila prihvatljiva, mora doprinositi ostvarenju općeg i specifičnih ciljeva poziva te zadovoljavati ostale uvjete navedene u točki 3.3 Uputa za prijavitelje. Aktivnosti usmjerene na stjecanje vještina i znanja, a bez komponente socijalnog uključivanja, nisu prihvatljive. Aktivnosti se mogu provoditi u različitim formatima i biti namijenjene sudionicima s različitim stupnjevima predznanja, no trebaju biti relevantne za rješavanje identificiranih problema i zadovoljavanje potreba ciljane/ih skupine/a te moraju imati zastupljenu umjetničku/kulturnu i edukativnu komponentu. |
| 10 | Tijekom ispunjavanja i provjere A obrasca, pojavljuje nam se greška u elementu Promidžba i vidljivost, stavke: početni mjesec, završni mjesec i mjerljivi ishodi koja glasi: "Polje za projektni element Promidžba i vidljivost mora biti prazno ukoliko iznos prihvatljivih troškova 0". Ukoliko ne ispunimo početni i završni mjesec, kalendar s elementima ostaje prazan za element Promidžba i vidljivost (nije ispunjeno njegovo trajanje). Kako nemamo troškova u elementu Promidžba i vidljivost (ti troškovi ulaze u Ostale prihvatljive troškove), molimo za mišljenje je li prihvatljivo da stavke ovog elementa (početni mjesec, završni mjesec i mjerljivi ishodi) ostavimo prazne. | Budući da su svi elementi u pozivu obavezni, voditelj projekta ili neki drugi član tima koji će biti zadužen za koordinaciju aktivnosti elementa „Promidžba i vidljivost“ (npr. koordinaciju izrade plakata, kojim je korisnik dužan informirati javnost o dobivenoj potpori iz EU fondova), utrošit će udio svog vremena na taj posao. Sukladno opsegu angažmana, udio plaće tog člana tima unosi se u troškove elementa „Promidžba i vidljivost“, uz oznaku „Izravni troškovi osoblja“. |